

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: hivatal@telki.hu

[www.telki.hu](http://www.telki.hu)

**ELŐTERJESZTÉS**

**A Képviselő-testület 2024. november 25.-i rendes ülésére**

**Előzetes véleményezés**

**Helyi adórendeletek felülvizsgálata**

**A napirendet tárgyaló ülés dátuma**: **2024.11.25.**

**A napirendet tárgyaló ülés:**  **Pénzügyi, Településfejlesztési és Fenntarthatósági Bizottság**, **Képviselő-testület**

**Előterjesztő:** **Deltai Károly polgármester**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** **rendes /** rendkívüli

**A határozat elfogadásához szükséges többség típusát:** egyszerű / **minősített**

**A szavazás módja:** **nyílt** / titkos

**1.Előzmények, különösen az adott tárgykörben hozott korábbi testületi döntések és azok végrehajtásának állása: -----**

**2. Jogszabályi hivatkozások**:

A helyi adókról szóló 1990. évi C. törvény

adózás eljárási kérdéseit az adózás rendjéről szóló 2017. évi CL. törvény

Magyarország gazdasági stabilitásáról szóló 2011. évi CXCIV. törvény

**3.Költségkihatások és egyéb szükséges feltételeket, illetve megteremtésük javasolt forrásai:**

**4. Tényállás bemutatása:**

A helyi önkormányzat adóztatási tevékenységét a helyi adókról szóló 1990. évi C. törvény (továbbiakban: Htv.) alapján és keretei között megalkotott helyi rendelet alapján végezheti. Az adózás eljárási kérdéseit az adózás rendjéről szóló 2017. évi CL. törvény (továbbiakban: Art.) szabályozza.

Az önkormányzat által beszedett helyi adók tekintetében a képviselő-testület évenként felülvizsgálja az adómértékeket, és szükség esetén módosíthatja azokat.

A helyi adó rendelet évenkénti felülvizsgálata, esetleges módosítása a következő szabályok alapján lehetséges:.

Magyarország gazdasági stabilitásáról szóló 2011. évi CXCIV. törvény 32. §-a szerint adókötelezettséget megállapító, az adóalanyok körét bővítő, az adó mértékét növelő, illetve kedvezményt, mentességet megszüntető jogszabály kihirdetése és hatályba lépése között legalább 30 napnak el kell telnie. Ezen rendelkezés az önkormányzati adórendeletekre is vonatkozik, ami azt jelenti, hogy valamely adóév január 1. napján hatályba léptetni szándékozó új adónemet bevezető, vagy a hatályos szabályozást (pl. adómérték, kedvezmény tekintetében) módosító adórendelet legkorábban a kihirdetést követő 30. napon léptethető hatályba

A Htv. 6. §. a) pontja előírja, hogy adóéven belül az adónemhez kapcsolódó adóteher rendeletmódosítással nem súlyosbítható, vagyis amennyiben az adórendelet módosítása új adónem bevezetésére, vagy adómérték növelésére irányuló, annak évközi hatályba léptetésére nincs lehetőség, csupán következő év január 1-jétől léphet hatályba.

*A Htv. 6.§. c) az adó mértékét – az e törvényben meghatározott felső határokra, illetőleg a 16. § a) pontjában, a 22. § a) pontjában, a 26. §-ában, a 33. §-ának a) pontjában meghatározott felső határoknak 2005. évre a KSH által 2003. évre vonatkozóan közzétett fogyasztói árszínvonal-változással, 2006. évtől pedig a 2003. évre és az adóévet megelőző második évig eltelt évek fogyasztói árszínvonal változásai szorzatával növelt összegére (a felső határ és a felső határ növelt összege együtt: adómaximum) figyelemmel – megállapítsa.*

A képviselő-testület 2023. január 1-i hatálybalépéssel alkotta meg hatályos adórendeleteit.

2024. novemberében úgy kell az önkormányzatnak tárgyalni az adórendeleteinek felülvizsgálatáról, hogy nem ismertek a 2025.évi költségvetés tervezésére vonatkozó adatok, valamint az adómódosításokra vonatkozó konkrét törvénymódosítási javaslatok.

Az államháztartásról szóló [2011. évi CXCV. törvény 111. §-a a következő (40) bekezdés](https://njt.hu/jogszabaly/2011-195-00-00) szerint:

*„(40) A Kormány a Magyarország 2025. évi központi költségvetéséről szóló törvényjavaslatot – a* [*22. § (2) bekezdés*](https://njt.hu/jogszabaly/2011-195-00-00)*étől eltérően – 2024. november 15-éig nyújtja be az Országgyűlésnek. ,,*

Előzetes információk alapján az iparűzési adó rendszerében jogszabályi változtatásra készül a Kormány. A Kormány szándéka szerint a tárgyévben keletkező, előző évihez képest többletbevételt jelentő helyi iparűzési adó elvonásra kerül az önkormányzatoktól, ami információink szerint, még előre nem ismert rendszer szerint kötött felhasználású támogatás formájában majd visszaigényelhető lesz.

Tekintettel arra, hogy konkrét jogszabályi tervezetek egyenlőre nem ismertek így nehéz tervezni az önkormányzatoknak a helyi adóbevételeivel.

A képviselő-testületnek azonban november 30-ig dönteni kell arról, hogy módosítsa-e az adórendeleteket vagy nem kíván 2025.január 1-től módosítani a jelenleg hatályos adómértékeken.

A Pénzügyi, Településfejlesztési és Fenntarthatósági Bizottság és a képviselő-testület november 11-i rendkívüli ülésén áttekintette az adórendeletek felülvizsgálata tárgyú előterjesztést.

A bizottság felkérte a Polgármesteri Hivatalt, hogy vizsgálja meg a bizottság ülésen felvetett alábbi kérdések jogi lehetőségeit:

1. a telekadó hatályának kiterjesztése a külterületi mezőgazdasági ingatlanokra
2. a háziorvosok részére biztosítható helyi iparűzési adó mentesség megállapítása
3. a jelenleg hatályos adórendeletek egyes rendelkezéseinek gyakorlat észrevétele
4. a telekadó rendelet 6.§. (2) bek e) pontjában meghatározott adómértéknek a K-Ei-3 övezetre történő kiterjesztésének kérdése

**a.) A telekadó hatályának kiterjesztésére vonatkozóan a Htv. az alábbiak szerint rendelkezik:**

***1. A Htv. 7.§. alapján* Adóköteles** az önkormányzat illetékességi területén lévő **telek**.

A Htv. értelmező rendelkezések 52.§.**16. pontja telek** fogalmát az alábbiak szerint határozza meg:

Telek: **az épülettel, épületrésszel be nem épített földterület**, **ide nem értve**

a) a belterületen fekvő termőföldet, feltéve, ha az tényleges mezőgazdasági művelés alatt áll,

b) **a külterületen fekvő termőföldet**, …….

**17. termőföld**: az ingatlan-nyilvántartásban szántó, szőlő, gyümölcsös, kert, rét, legelő (gyep), nádas, fásított terület, halastó művelési ágban nyilvántartott földrészlet

Fentiek szerint a telekadó hatálya nem terjed ki a Htv. 52.§.( 17 ) pontban megjelölt termőföld területére, így ezáltal a szőlő területére se terjedhet ki.

**b.) háziorvosok iparűzési adókedvezménye**

A Htv. 39/C.§. rendelkezik a***z önkormányzat által nyújtható adómentesség, adókedvezményekről***

39/C.§. 3) Az önkormányzat rendeletében jogosult a háziorvos, védőnő vállalkozó számára adómentességet, adókedvezményt megállapítani, feltéve, ha annak vállalkozási szintű iparűzési adóalapja az adóévben a 20 millió forintot nem haladja meg. Az adómentességnek, adókedvezménynek valamennyi háziorvos, védőnő vállalkozó számára azonosnak kell lennie.

A Htv. 52.§. 3.pontja alapján ***háziorvos, védőnő vállalkozó****:* az a vállalkozó, aki/amely – gazdálkodó szervezetként vagy egyéni vállalkozóként – külön jogszabály alapján háziorvosi, házi gyermekorvosi, fogorvosi alapellátási vagy védőnői tevékenységet végez és nettó árbevételének legalább 80%-a e tevékenység (tevékenységek) végzésére vonatkozó, az egészségbiztosítási szervvel kötött finanszírozási szerződés alapján az Egészségbiztosítási Alapból származik.

Információnk szerint egy Telkiéhez hasonló nagyságrendű felnőtt háziorvosi körzet Egészségbiztosítási Alapból származó finanszírozás meghaladja Htv.-ben maghatározott adóalap korlátot.

**c.) A jelenleg hatályos adórendeletek egyes rendelkezéseinek gyakorlat észrevétele**

A Hivatal megvizsgálta az építményadó rendelettel kapcsolatos gyakorlati problémákat, az építményadó rendeletben a fogyatékkal élők adómentességénél a jelenlegi szabályozás problémái programfejlesztői oldalon kezelhetővé váltak, így a hatályos rendelet módosítására egyelőre nincs szükség.

**d.) A telekadóról szóló 18/2022. (XI. 15.) önkormányzati rendelet 6.§. (2) bek e) pontjában meghatározott adómértéknek a K-Ei-3 övezetre történő kiterjesztésének kérdése**

Telki község Önkormányzat képviselő-testülete a 13/2015. ( XII.01.) önkormányzati rendeletével módosította a telekadóról szóló 23/2012. (11.29.) Ör. számú rendeleté, és a belterületi beépített 2500 m2 feletti telekrészekre is kiterjesztette a telekadó hatályát. A rendeletben a különleges övezetbe tartozó K-F Kutatás - Fejlesztés és rekreáció övezetbe tartozó belterületi épülettel beépített telek esetében 2500 m2-t meghaladó területű adóköteles telek 2500 m2 feletti része után a telekadó évi mértékét

1. I. övezetben: 0.-Ft/m2/év
2. II. övezetben: 0.-Ft/m2/év határozta meg.

A 18/2022. (XI. 15.) önkormányzati rendeletében ezt az önkormányzati rendeleti szabályozási elvet folytatta.

A Helyi Építési Szabályzat módosítása során a Különleges övezeti besorolás övezeti jelölése módosult. A Korábbi K-F Kutatás - Fejlesztés és rekreáció övezet egy K-Kfr és egy K-Ei-3 övezetre lett átnevezve. Ahhoz, hogy a korábbi szabályozási elv érvényesüljön szükséges a rendeletben az övezeti jelölés változást átvezetni.

Telki, 2024. november 13.

 Deltai Károly

 polgármester

**Telki Község Önkormányzata Képviselő-testületének .../.... (...) önkormányzati rendelete**

**egyes adórendeletetek módosításáról**

Telki község Önkormányzatának képviselő-testülete a helyi adókról szóló 1990. évi C. törvény 1. § (1) bekezdésében kapott felhatalmazás alapján, az Alaptörvény 32. cikk (1) bekezdésnek a) és h) pontjaiban, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában kapott feladatkörben eljárva az alábbi rendeletet alkotja:

**1. §**

A telekadóról szóló 18/2022. (XI. 15.) önkormányzati rendelet 6. § (2) bekezdés e) pontja helyébe a következő rendelkezés lép:

*(A telekadó mértéke)*

„*e)* A Helyi Építési Szabályzási Tervben meghatározott Különleges területek közül a (K-Kfr) Kutatás-Fejlesztés és rekreáció övezetbe tartozó ***valamint a K‐Ei‐3 övezetbe tartozó*** belterületi épülettel beépített telek esetében a 2000 m2-t meghaladó területű adóköteles telek 2000 m2 feletti része után a telekadó évi mértéke

*ea)* I. övezetben 0.- Ft/m2/év

*eb)* II. övezetben 0.- Ft/m2/év”

**2. §**

Az iparűzési adóról szóló 20/2022. (XI. 15.) önkormányzati rendelet a következő alcímmel egészül ki:

**„Adómentesség**

**3/A. §**

Mentes a helyi iparűzési adó alól az a háziorvos, védőnő vállalkozó, akinek a vállalkozási szintű adóalapja az adóévben a 20 millió forintot nem haladja meg. Háziorvos, védőnő vállalkozó: az a vállalkozó, aki/amely – gazdálkodó szervezetként vagy egyéni vállalkozóként – külön jogszabály alapján háziorvosi, házi gyermekorvosi, fogorvosi alapellátási vagy védőnői tevékenységet végez és nettó árbevételének legalább 80%-a e tevékenység (tevékenységek) végzésére vonatkozó, az egészségbiztosítási szervvel kötött finanszírozási szerződés alapján az Egészségbiztosítási Alapból származik.”

**3. §**

Ez a rendelet 2025. január 1-jén lép hatályba.